|  |
| --- |
|  |
|  |
|  |
|  |

**MINISTARSTVO PRAVOSUĐA**

Na temelju članka 115. stavak 1. Zakona o sudovima („Narodne novine“ broj: 28/13), ministar pravosuđa donosi

## PRAVILNIK

### O SLUŽBENOJ ISKAZNICI I ZNAČKI OVLAŠTENIH SLUŽBENIH OSOBA NA POSLOVIMA OSIGURANJA PRAVOSUDNIH TIJELA

### MINISTARSTVA PRAVOSUĐA

### Članak 1.

Ovim Pravilnikom propisuju se obrasci i način uporabe službenih iskaznica i znački koje nose  ovlaštene službene osobe na poslovima osiguranja pravosudnih tijela Ministarstva pravosuđa (u daljnjem tekstu: nositelji iskaznice), vođenje evidencije o službenim iskaznicama i značkama, te način izdavanja i njihova zamjena.

Nositelji iskaznice iz stavka 1. ovog članka su:

- ovlaštene službene osobe ustrojstvene jedinice Ministarstva pravosuđa nadležne za poslove osiguranja pravosudnih tijela, koji obavljaju neposredan nadzor nad zakonitošću rada službenika pravosudne policije službe osiguranja pravosudnih tijela (u daljnjem tekstu: ovlaštene službene osobe Ministarstva pravosuđa) i

- službenici pravosudne policije službe osiguranja pravosudnih tijela.

Članak 2.

Obrasci službenih iskaznica iz članka 1. ovog Pravilnika (u daljnjem tekstu: iskaznice) pravokutnog su oblika veličine 85 x 55 mm i izrađuju se na zaštitnom mozaik papiru s plastičnim omotom.

Iskaznice su označene serijskim brojem i oznakom obrasca.

Iskaznica ovlaštenih službenih osoba ustrojstvene jedinice Ministarstva pravosuđa nadležne za osiguranje pravosudnih tijela, koji obavljaju neposredan nadzor nad zakonitošću rada službenika pravosudne policije Ministarstva pravosuđa, nosi oznaku obrasca "A".

Iskaznica službenika pravosudne policije službe osiguranja pravosudnih tijela nosi oznaku obrasca "B".

Članak 3.

Prednja strana obrasca iskaznice sadrži:

- u gornjem dijelu, cijelom dužinom iskaznice, u širini 8 mm od gornjeg ruba hrvatski pleter (troplet) bijelo-plave boje na podlozi srebrene boje;

- na lijevoj strani, mjesto za fotografiju veličine 28 x 32 mm;

- desno od mjesta za fotografiju grb Republike Hrvatske u izvornim bojama;

- desno od grba, u gornjem redu, u crnoj boji velikim slovima "Republika Hrvatska", u slijedećem redu "Ministarstvo pravosuđa", za službenike pravosudne policije Ministarstva pravosuđa u sljedećem redu većim slovima i riječi „Pravosudna policija“, a ispod naziva ministarstva većim slovima riječi "Službena iskaznica";

- desno od mjesta predviđenog za fotografiju i ispod riječi "Službena iskaznica" riječ „ime“, a u sljedećem redu riječ „prezime“ nositelja iskaznice;

- ispod mjesta predviđenog za fotografiju, u donjem lijevom kutu, u crnoj boji oznaku obrasca iskaznice i u crvenoj boji serijski broj iskaznice.

Članak 4.

Poleđina obrasca iskaznice sadrži:

- zapisane ovlasti nositelja iskaznice,

- mjesto predviđeno za upis datuma izdavanja iskaznice,

- mjesto predviđeno za otisak pečata Ministarstva pravosuđa i

- mjesto predviđeno za potpis ministra pravosuđa.

Članak 5.

Posebna oznaka (u daljnjem tekstu: značka) veličine je 50 x 75 mm. Na lijevom i desnom obrubu nalazi se hrvatski pleter (troplet) zlatne boje. U sredini na podlozi plave boje otisnut je dio grba Republike Hrvatske i to crveno-bijela polja, a preko njega mač i vaga u zlatnoj boji. Iznad grba, s lijeve i desne strane otisnuta je hrvatska trobojnica.

U gornjem dijelu značke ovlaštene službene osobe Ministarstva pravosuđa, velikim slovima zlatne boje na podlozi plave boje ispisano je "MINISTARSTVO PRAVOSUĐA". Ispod toga, između hrvatske trobojnice otisnute s lijeve i desne strane, otisnut je serijski broj značke u crnoj boji na podlozi zlatne boje. U donjem dijelu značke lijevo od ručke mača upisano je veliko slovozlatne boje "R", a desno od ručke mača veliko slovozlatne boje "H", početna slova naziva Republike Hrvatske.

U gornjem dijelu značke službenika pravosudne policije Ministarstva pravosuđa velikim slovima zlatne boje na podlozi plave bojeispisano je "PRAVOSUDNA POLICIJA". Ispod toga, između hrvatske trobojnice otisnute s lijeve i desne strane, otisnut je serijski broj značke u crnoj boji na podlozi zlatne boje. U bijelim poljima grba, u prvom gornjem redu, lijevo od oštrice mača, otisnuto je veliko slovozlatne boje "M", a desno od oštrice mača veliko slovozlatne boje "P", početna slova naziva Ministarstva pravosuđa. U donjem dijelu značke lijevo od ručke mača upisano je veliko slovo zlatne boje "R", a desno od ručke mača veliko slovo zlatne boje "H", početna slova naziva Republike Hrvatske.

Članak 6.

Ovlaštene službene osobe Ministarstva pravosuđa i službenici pravosudne policije Ministarstva pravosuđa u obavljanju službenih poslova nose značku.

Značka je sastavni dio odore službenika pravosudne policije.

Članak 7.

Iskaznica i značka nose se u kožnom povezu tamno plave boje. Kožni povez trostrukog je pregiba, a pregib na kojem se nalazi značka preklapa se preko prednje strane kožnog poveza. Veličina svakog pregiba je 80 x 120 mm.

Na prednjoj strani kožnog pregiba, otisnuto je slovima zlatne boje:

- na vrhu riječi "Republika Hrvatska";

- ispod riječi "Republika Hrvatska", riječi "Ministarstvo pravosuđa";

- ispod riječi "Ministarstvo pravosuđa", grb Republike Hrvatske;

- ispod grba Republike Hrvatske, riječi "Službena iskaznica".

Članak 8.

Iskaznica i značka koriste se samo tijekom obavljanja službe.

Članak 9.

Iskaznice i značke izdaje Ministarstvo pravosuđa. O iskaznicama i značkama vodi se evidencija.

Evidencija iz stavka 1. ovoga članka sadrži:

- redni broj; oznaku i serijski broj iskaznice ili značke; prezime i ime službenika kojem je izdana; datum rođenja; radno mjesto ili zvanje nositelja iskaznice ili značke; datum preuzimanja iskaznice ili značke, datum i razlog vraćanja iskaznice ili značke.

Članak 10.

Nositelj iskaznice ili značke obvezan je, odmah po saznanju, Ministarstvu pravosuđa prijaviti gubitak, otuđenje ili uništenje iskaznice ili značke.

Nova iskaznica ili značka izdat će se nakon što je izgubljena, otuđena ili uništena iskaznica ili značka oglašena nevažećom  u "Narodnim novinama".

Troškove oglašavanja iz stavka 2. ovog članka i troškove izdavanja nove iskaznice ili značke snosi nositelj iskaznice.

Članak 11.

U slučaju prestanka državne službe, gubljenja statusa ovlaštene službene osobe, udaljenja iz službe ili rasporeda na poslove za koje nije određeno korištenje službene iskaznice ili nošenje značke, nositelj iskaznice i značke obvezan je u roku osam dana vratiti iskaznicu i značku Ministarstvu pravosuđa.

Članak 12.

Obrasci službenih iskaznica i znački otisnuti su uz ovaj Pravilnik i čine njezin sastavni dio.

Članak 13.

Službene iskaznice i značke izdane prema ranijim propisima, zamijenit će se službenim iskaznicama i značkama utvrđenim ovim Pravilnikom u roku od 90 (devedeset) dana od dana stupanja na snagu ovog Pravilnika.

Članak 14.

Ovaj Pravilnik stupa na snagu osmog dana od dana objave u „Narodnim novinama“.

KLASA:          011-01/14-01/39                                                       **M I N I S T A R**

URBROJ:        514-03-01-02-02-14-01

                                                                                                          **Orsat Miljenić**

Zagreb,            3. travnja 2014.

       

**Ovlasti:**

1. **Nositelj ove iskaznice ovlašten je obavljati**

**nadzor obavljanja poslova osiguranja**

**pravosudnih tijela.**

1. **Nositelj ove iskaznice ovlašten je držati i**

**nositi vatreno oružje i streljivo.**

**M I N I S T A R**

**\_\_\_\_\_\_\_\_\_\_\_\_\_\_\_         *M.P.*          \_\_\_\_\_\_\_\_\_\_\_\_\_\_\_**

    Datum izdavanja



     

**Ovlasti:**

1. **Nositelj ove iskaznice ovlašten je obavljati**

**poslove osiguranja pravosudnih tijela sukladno**

**Zakonu o sudovima i drugim propisima.**

1. **Nositelj ove iskaznice ovlašten je držati i**

**nositi vatreno oružje i streljivo te ga primjenjivati**

**sukladno Zakonu o sudovima i drugim propisima.**

**M I N I S T A R**

**\_\_\_\_\_\_\_\_\_\_\_\_\_\_\_         *M.P.          \_\_\_\_\_\_\_\_\_\_\_\_\_\_\_***

    Datum izdavanja

